JAVNA USTANOVA

LOKALNA RAZVOJNA AGENCIJA POŽEGA

Industrijska ulica 39, 34000 Požega

U P R A V N O V I J E Ć E

Broj: 2/2019.-5

Požega, 23. travnja 2019.

Na temelju članka 8. stavka 1. podstavaka 5. Odluke o osnivanju Javne ustanove Lokalna razvojna agencija Požega (Službene novine Grada Požege, broj: 19/18. i 2/19.), Upravno vijeće Javne ustanove Lokalna razvojna agencija Požega, na svojoj 2. sjednici održanoj, dana 23. travnja 2019. godine, donosi

**P R A V I L N I K**

**o radu poduzetničkog inkubatora, definiranju načina pružanja inkubacijskih usluge te utvrđivanju kriterija i procedura za odabir korisnika**

**I. OPĆE ODREDBE**

Članak 1.

Ovim Pravilnikom utvrđuju se kriteriji te procedure za ulazak korisnika u Poduzetnički inkubator Požega (u daljnjem tekstu PIP), a koji se odnose na:

* kriterije za ulazak korisnika u PIP,
* uvjete za korištenje coworking prostora i konferencijske dvorane u sklopu PIP-a,
* vrste i korištenje usluga koje pruža PIP te
* način i visina plaćanja naknada za zakup i korištenja usluga Inkubatora.

Članak 2.

Osnovni cilj PIP-a je biti poduzetnička potporna institucija te pružati usluge poduzetnicima u razvoju, s naglaskom na poduzetnike početnike u prvim, najkritičnijim godinama njihovog poslovanja.

Djelatnosti koje PIP potiče su:

* proizvodna djelatnost,
* uslužna djelatnost vezana uz proizvodnju i preradu,
* razvoj tehnološki naprednih projekata, s naglaskom na ICT i druge inovativne tehnologije,
* ostale uslužne djelatnosti inovativnog karaktera.

Ovim Pravilnikom pod pojmom korisnika Inkubatora podrazumijevaju se sve fizičke i pravne osobe koje žele obavljati ili obavljaju djelatnost unutar Inkubatora te razvijaju ili žele razvijati projekt, uključujući i znanstvene institucije.

Usluge koje će PIP pružati odnose se na: subvencionirani zakup poslovnog prostora, savjetodavne usluge korisnicima inkubatora te ostale usluge sukladno ovom Pravilniku i drugim aktima PIP-a.

**II. MISIJA I VIZIJA PODUZETNIČKOG INKUBATORA POŽEGA**

Članak 3.

Obzirom da je Grad Požega osnivač PIP-a, pri definiranju misije i vizije uzeti su u obzir sljedeći razvojni ciljevi, prioriteti i mjere iz Strategije razvoja 2015.- 2020.

*STRATEŠKI CILJ 1: Omogućiti rast gospodarstva i otvaranje novih radnih mjesta u skladu s potrebama stanovnika i poduzetnika grada Požege*

*Prioritet 1.1. Razviti poticajno okruženje za razvoj poduzetništva*

*Mjera 1.1.1. Uspostava funkcionalnih, namjenskih poduzetničkih zona*

*MISIJA:* Podupirati razvoj mikro, malog i srednjeg poduzetništva osiguranjem adekvatnog prostora za rad, pružanjem savjetodavnih usluga, organizacijom edukacija i informiranjem te tako stvarati preduvjete za rast gospodarstva i stvaranje novih radnih mjesta na području grada Požege.

*VIZIJA:*Postati vodeća potporna poduzetnička institucija u gradu Požegi, koja kroz inovativnu i modernu podršku poduzetnicima potiče održivu ekonomsku aktivnost i stvaranje dodatne vrijednosti na području Grada Požege.

**III. OPĆI UVJETI KORIŠTENJA USLUGA INKUBATORA**

Članak 4.

Pravo na korištenje usluga PIP-a imaju sljedeće kategorije korisnika (kriteriji prihvatljivosti):

1. **Poduzetnici početnici**

Pravne ili fizičke osobe koje su mikro, malo ili srednje poduzeće sukladno definiciji malih i srednjih poduzeća na način utvrđen u Prilogu I. Definicije malih i srednjih poduzeća Uredbe 651/2014, a koji su registrirani na području grada Požege ili u Požeško-slavonskoj županiji, te posluju ne duže od 18 mjeseci.

Pod poduzetnikom početnikom u smislu ovog Pravilnika smatraju se i osobe iz prethodnog stavka koje još nisu započele s radom (startup) te osobe koje nisu registrirane, a namjeravaju se registrirati te započeti s radom u roku od 6 mjeseci od početka korištenja usluga inkubacije.

1. **Razvojni timovi koji razvijaju novi poslovni poduhvat**

Perspektivni poduzetnici ili razvojni timovi su poduzetnici koji ne ispunjavaju uvjete iz prethodnog stavka, a žele razvijati poslovni poduhvat iz područja naprednih informatičkih tehnologija (internet stvari, blockchain, precizna poljoprivreda, big data, automatizacija, cloud, cybersigurnost, digitalizacija i slično), kreativnih industrija, mehatronike, nanotehnologija, energetike, obnovljivih izvora energije, i ostalih područja koji doprinose porastu zapošljavanja, razvoju postojećih i novih proizvoda, unaprjeđenju poslovanja, uključujući znanstvene institucije, studente, inovatore, spin-off tvrtke, mikro-međunarodne te velike tvrtke.

1. **Poduzetnici bez subvencija**

Ostali poduzetnici koji ne zadovoljavaju uvjete iz prethodnih stavaka ovog članka.

Ovoj kategoriji poduzetnika zakup prostora u PIP-u, kao i ostale usluge se mogu odobriti pod komercijalnim uvjetima isključivo ako za to postoji slobodan prostor ili nema poduzetnika početnika i poduzetnika koji razvijaju poduhvat a na javnom natječaju nisu ostvarili minimalan broj bodova.

Posebna pod-kategorija poduzetnika bez subvencija su poduzetnici, prvenstveno profesionalci iz slobodnih zanimanja (freelance), kojima se pružaju „virtualne“ inkubacijske usluge. Pod virtualnim se podrazumijeva da korisnik ne koristi usluge najma poslovnog prostora (ne stanuje u inkubatoru) ali koristi druge usluge.

Članak 5.

U PIP-u nije prihvatljivo poslovanje sljedećim kategorijama poduzetnika:

* koji se bave isključivo trgovinom, ugostiteljstvom s pretežitim točenjem alkohola, kladionice i kockarnice,
* koji svojom djelatnošću (bukom i slično) remete redovito poslovanje ostalih korisnika PIP-a,
* koji zagađuju okoliš,
* čija je osoba po zakonu ovlaštena za zastupanje (član upravnog, upravljačkog ili nadzornog tijela ili ima ovlasti zastupanja, donošenja odluka ili nadzora toga gospodarskog subjekta) pravomoćno osuđena za bilo koje od kaznenih djela navedenog u Dodatku 1 ovog Pravilnika, odnosno za odgovarajuća kaznena djela prema propisima države njihovog sjedišta ili države čiji je državljanin osoba ovlaštena po zakonu za zastupanje prijavitelja.
* koji imaju nepodmirene financijske obveze prema Poreznoj upravi i Gradu Požegi

**IV. VRSTE I KORIŠTENJE USLUGA KOJE PRUŽA PIP**

Članak 6.

Potporne inkubacijske (uključujući pred-inkubacijske i post-inkubacijske, stvarne i virtualne) usluge koje PIP pruža su:

**A) Infrastrukturna podrška**

Infrastrukturna podrška obuhvaća:

1. Subvencionirani zakup poslovnog prostora,
2. Korištenje coworking prostora,
3. Korištenje konferencijske dvorane,
4. Korištenje sale za sastanke,
5. Korištenje zajedničkih prostora: kuhinja, blagovaona, toalet, prostor za odmor i slično.

**B) Tehnička podrška**

Tehnička podrška obuhvaća:

1. Pristup širokopojasnom internetu uz neograničeni podatkovni promet,
2. Usluge sigurnosti i video nadzora objekta,
3. Poštanski sandučić za korisnike prostora i druge korisnike (virtualna adresa),
4. Usluge fotokopiranja, skeniranja, faksiranja,
5. Čišćenje zajedničkih prostorija,
6. Uređenje i održavanje okoliša zgrade PIP-a,
7. Parkiranja na obilježenom parkirnom prostoru.

**C) Savjetodavna podrška**

Savjetodavne usluge poduzetnicima obuhvaćaju redovite usluge, financirane od strane inkubatora (točke 1.- 3.), izvanredne usluge, financirane od strane vanjskih izvora (točke 4.- 6.) u skladu s raspoloživosti te savjetodavne usluge koje financiraju korisnici istih (točke 7.- 9.):

1. Organizacija zajedničkih seminara, edukacija, radionica, sukladno potrebama korisnika,
2. Pomoć pri izradi, prijavi i provedbi projektnih aplikacija za nacionalne, EU i druge fondove i bespovratne izvore financiranja,
3. Provjera poslovne ideje,
4. Iznalaženje ulagača i financijskih instrumenata u fazi ranog rasta,
5. Poslovno umrežavanje (događaji B2B, B2G, B2C) u zemlji i inozemstvu
6. Poslovno mentoriranje od strane stručnjaka/poslovnih anđela/umirovljenih managera*.*
7. Edukacija na zahtjev (pojedinačno),
8. Izrada poslovnih planova i investicijskih studija,
9. Specijalističke savjetodavne usluge.

Članak 7.

Potporne inkubacijske usluge se podijeljene u tri paketa:

* START
* START PLUS
* START INVEST
* START VIRTUAL

Paket START uključuje sljedeće kategorije i usluge:

A) Infrastrukturna podrška, od točke 1 do 5

B) Tehnička podrška, od točke 1 do 7

C) Savjetodavna podrška, od točke 1 do 3

Paket START PLUS uključuje START te još tri dodatne savjetodavne usluge kategorije C, od točke 4 do 6):

Paket START INVEST uključuje START PLUS te još tri savjetodavne usluge kategorije C, od točke 7 do 9):

Paket START VIRTUAL je zaseban paket, fleksibilan u pogledu kombinacije usluga koje nudi i pokriva nekoliko kategorija.

Usluge iz paketa START se financiraju iz redovitih prihoda inkubatora koji uključuju i sredstva osnivača inkubatora, Grada Požege i osnovni su dio usluga inkubacije. Naplaćuju se u skladu s cjenikom i stopom subvencije na koju je korisnik ostvario pravo u skladu s kategorijom.

Za usluge A.3 i A.4 vrijede ograničenja u skladu s pravilima korištenja (fair use).

Usluge iz paketa START PLUS su dodatne usluge za sve korisnike osnovnih usluga inkubacije, ali se pružaju na temelju zahtjeva i uz projektno financiranje, dakle ne iz sredstava inkubatora ili osnivača nego iz npr. projektnih prijedloga na sredstva iz OP Konkurentnost i kohezija ili slično. Naplaćuju se u skladu s cjenikom i stopom subvencije na koju je korisnik usluga ostvario pravo u skladu s kategorijom.

Usluga iz paketa START INVEST se ne financiraju iz redovitih prihoda inkubatora i zato se naplaćuju po važećem cjeniku za sve kategorije korisnika.

Usluge iz paketa START VIRTUAL uključuju kombinirane usluge iz svih kategorija, a pružaju se korisnicima koji ne koriste subvencije i ne borave dugoročno u inkubatoru ali kombiniraju usluge iz svih kategorija, npr. coworking i poštanski sandučić (virtualna adresa).

Korisnici usluga inkubacije mogu odabrati pakete koje će koristiti pri potpisu ugovora o pružanju usluga. Jedan korisnik može koristiti više paketa. Uprava inkubatora može tijekom vremena mijenjati sadržaj paketa kao i model naplate usluga.

Za poduzetnike bez subvencije cijene usluga će se naplaćivati u punom iznosu prema važećem cjeniku.

Cjenik usluga nije dio ovog pravilnika i Upravno vijeće Javne ustanove Lokalna razvojna agencija Požega ga donosi i odobrava kao zaseban dokument.

Poduzetnički inkubator u Požegi neće pružati subvencionirane usluge za koje dokazano postoji razvijeno lokalno tržište kako ne bi dolazilo do narušavanja tržišta. Za planirane inkubacijske usluge tržište ne postoji.

**V. UVJETI KORIŠTENJA PROSTORA PIP-A**

Članak 8.

Poslovni prostor u PIP-u poduzetnicima početnicima može se dati u zakup do maksimalno 5 godina, po formuli 3 godine redovnog plus 2 godine izvanrednog zakupa. Pravo na izvanredni zakup imaju poduhvati koji se bave proizvodnim ili srodnim djelatnostima.

Poduzetnici koji razvijaju poduhvat (timovi) poslovne prostore PIP-a mogu koristiti do maksimalno 3 godine, iznimno još 2 godine ako se bave proizvodnim ili srodnim djelatnostima.

Poduzetnici bez subvencija nemaju ograničenja po pitanju maksimalnog vremena korištenja poslovnih prostora PIP-a, no ukoliko se pojavi potreba za najmom subvencioniranog prostora od strane poduzetnika početnika ili poduzetnika koji razvijaju novi poduhvat, uprava PIP-a može jednostrano raskinuti ugovor s Poduzetnikom bez subvencija, uz otkazni rok od minimalno 3 mjeseca.

Članak 9.

U cijenu zakupa uključen je prostor opremljen osnovnim uredskim namještajem. Osim poslovnog prostora, u cijenu zakupa uključeno je i besplatno korištenje konferencijske dvorane (ovisno o raspoloživosti), korištenje edukacijske dvorane, korištenje coworking prostora, usluga čišćenja zajedničkih prostora te savjetodavne usluge koje korisnik može zatražiti od Uprave PIP-a.

U cijenu zakupa nisu uračunati režijski troškovi koje PIP obračunava sukladno potrošnji korisnika unutar prostora ili prema nekom drugom, unaprijed dogovorenom modelu.

Poduzetnici početnici te Poduzetnici koji razvijaju projekt imaju pravo na subvencionirani zakup poslovnog prostora.

Iznos subvencije smanjuje se proporcionalno trajanju zakupa, kako slijedi:

|  |  |  |
| --- | --- | --- |
| Godina unutar inkubatora | Iznos subvencijePoduzetnik početnik | Iznos subvencijePoduzetnik - razvoj projekta |
| 1 | 100% | 80% |
| 2 | 75% | 60% |
| 3 | 50% | 40% |
| 4 | 25% | 20% |
| 5 | 0% | 0% |

Poduzetnici bez subvencije nemaju pravo na subvenciju unutar PIP-a.

Startnu cijenu zakupa prostora određuje Upravno vijeće Javne ustanove Lokalna razvojna agencija Požega. Obračunska jedinica za izračun cijene je za poslovne i proizvodne prostore 1m2.

Cijene su podložne izmjenama na temelju odluke Upravnog vijeća Javne ustanove Lokalna razvojna agencija Požega.

Članak 10.

Prostor u PIP-u daje se u zakup raspisivanjem javnog natječaja/poziva za prikupljanje ponuda.

Odluku o raspisivanju natječaja donosi Upravno vijeće Javne ustanove Lokalna razvojna agencija Požega Natječaj se objavljuje na Internet stranici PIP-a i Grada Požege.

Javni natječaj za subvencionirani zakup prostora u PIP-u biti će otvoren do ispunjenja dostupnih kapaciteta. Dinamiku raspisivanja natječaja nije moguće planirati jer ovisi o razvoju poslovnih poduhvata postojećih korisnika, zbog čega će se svi budući pozivi objavljivati po potrebi, bez prethodne najave.

Poduzetnici zainteresirani za subvencionirani zakup poslovnog prostora popunjavaju

Prijavu za korištenje inkubacijskih usluga. Format prijave će biti usklađen s kriterijima prihvatljivosti i selekcije.

Ispunjavanjem prijave Poduzetnik dolazi na listu čekanja za ulazak u PIP.

Ukoliko na listi čekanja postoje poduzetnici koji su zainteresirani za ulazak u Inkubator, a PIP na raspolaganju ima slobodnih poslovnih prostora, PIP nije u obvezi objaviti novi javni natječaj.

Javni natječaj se raspisuje za kandidate svih kategorija prihvatljivosti iz članka 4. ovoga Pravilnika.

Prijave pristigle na javni natječaj za inkubacijske usluge ocjenjuje se prema sljedećim selekcijskim kriterijima te točkama/težini za donošenje odluke o bodovanju :

|  |  |  |
| --- | --- | --- |
|  | **Kriterij** | **Broj bodova** |
| 1. | Djelatnost kojom se Poduzetnik planira baviti | Proizvodnja - 10 bodovaPrerada/finalizacija - 8 bodovaICT/Napredne tehnologije - 7 bodova Usluge - 5 bodova |
| 2. | Potencijal brzog rasta – visoka faza razvoja proizvoda/usluge, razrađena poslovna strategija, profitabilnost iznad prosjeka | Da – 3 bodaNe – 0 bodova |
| 3. | Potencijal zapošljavanja u naredne dvije godine nakon ulaska u inkubator | Više od 5 osoba – 5 bodova2 – 5 osobe – 3 boda1 osoba – 1 bodNema novog zapošljavanja – 0 bodova |
| 4. | Upravljački potencijal – Poduzetnik/voditelj tima ima relevantna iskustva u upravljanju | Više od 3 godine – 5 bodovaOd 1 do 3 godine – 3 bodaDo 1 godine – 1 bodNema iskustva – 0 bodova |
| 5. | Stručni potencijal – Poduzetnik/tim raspolaže kvalificiranim/iskusnim stručnjacima iz relevantnih područja | Više od 3 stručnjaka – 5 bodova2 – 3 stručnjaka – 3 boda1 stručnjak – 1 bodNema stručnjaka – 0 bodova |
| 6.  | Tržišni potencijal – veličina tržišta, stopa zasićenosti i jakost konkurencije | Proizvod/usluga za globalno tržište – 5 bodovaProizvod/usluga za EU tržište – 3 bodaProizvod/usluga za lokalno/regionalno tržište – 2 bod |
| 7. | Inovativni potencijal – proces, poslovni model | Inovativno rješenje – 3 bodaPoboljšano postojeće rješenje – 1 bodPostojeće rješenje – 0 bodova |
| 8.  | Nagrade na natjecanjima vezanim uz poslovni poduhvat (ideja, koncept, prototip) | Više – 3 bodaJedna – 1 bodNe – 0 bodova |
| 9.  | Dodatni kriterij kojim se ispunjavaju razvojni ciljevi i prioriteti Grada Požege: | Mladi do 30 godina – 3 bodaŽena poduzetnica – 2 bodaOsoba s invaliditetom – 2 bodaProizvod/usluga iz područja OIE, zaštite okoliša i zelene tehnologije – 2 bodaSocijalni poduzetnik - 2 boda |
|  | **Maksimalan broj bodova:** | **50** |
|  | **Minimalan broj bodova za ulazak u PIP:** | **20** |

Za Svaki navedeni kriterij potrebno je definirati dokazne elemente u sklopu dokumentacije koja se zahtijeva pri prijavi na javni natječaj.

Dokumentacije se sastoji od:

* Formulara za prijavu,
* Izjavu o pokretanju poduhvata u roku od 6 mjeseci nakon početka korištenja usluga inkubacije,
* Drugo po potrebi.

Nakon što Upravno vijeće Javne ustanove Lokalna razvojna agencija Požega izvrši selekciju prijava te odabir korisnika usluga, s budućim Korisnikom sklopit će se Ugovor o zakupu poslovnog prostora, kojim će se urediti svi međusobni odnosi u vezi korištenja prostora te ostalih usluga inkubatora.

**VI. COWORKING PROSTOR**

Članak 11.

Klimatizirani coworking prostor je dijeljeni uredski prostor u potpunosti opremljen za nesmetani rad korisnika. Po raspoloživosti moguće je korištenje zasebnih uredskih prostorija.

Coworking usluga besplatna je za korisnike usluga inkubacije.

Coworking prostor, uz naplatu sukladno važećem cjeniku, mogu koristiti sve druge zainteresirane pravne i fizičke osobe, uz prethodnu prijavu u upravu inkubatora.

Svi korisnici coworking prostora moraju se pridržavati sljedećih pravila i obveza:

* Poštivati privatnost drugih korisnika,
* Ne stvarati buku kako bi se drugim korisnicima omogućio nesmetan rad,
* Održavati čistoću i higijenu prostora,
* U coworking prostoru je zabranjeno pušenje.

Standardna usluga se sastoji od jednog radnog mjesta u dijeljenom prostoru, uredske stolice, pristupa internetu, printanja/skeniranja/kopiranja dokumenata, pristupa zajedničkim prostorijama. Korištenje zasebne uredske prostorije je vezana dodatna usluga i posebno se naplaćuje prema važećem cjeniku.

Inkubator ne odgovara za privatne stvari i predmete koje se za obavljanje posla unose u coworking prostor. Upravno vijeće Javne ustanove Lokalna razvojna agencija Požega će naknadno odrediti radno vrijeme coworking prostora.

**VII. KONFERENCIJSKA DVORANA**

Članak 12.

Klimatizirana konferencijska dvorana, veličine 76 m2 namijenjena je održavanju poslovnih događaja (edukacija, seminara, radionica, konferencija i sl.) a ima predviđeni kapacitet od 80 mjesta.

Korisnici usluga inkubacije konferencijsku dvoranu i vezane usluge mogu koristiti besplatno do maksimalno 12 puta godišnje.

Konferencijsku dvoranu mogu koristiti sve druge zainteresirane pravne i fizičke osobe, uz naplatu sukladno važećem cjeniku.

Standardni postav konferencijske dvorane uključuje:

* stolove i stolice,
* korištenje čajne kuhinje i drugih zajedničkih prostora i parkinga,
* konferencijske opreme (pristup internetu, Full HD projektor s platnom, računalo, Skype aplikacija, konferencijski zvučnik, bežični mikrofon, bežični daljinski upravljač, HD web kamera).

Najam druge računalne opreme, printanje, kopiranje, skeniranje dokumenata je moguće uz naplatu kao vezane usluge (za korisnike usluga inkubacije besplatno).

Korisnici koji plaćaju najam konferencijske dvorane, dužni su promjenu postava najaviti dva dana ranije i prekontrolirati isti dan u prijepodnevnim satima najmanje sat vremena prije početka korištenja dvorane.

Korisnici usluga inkubacije, koji ne plaćaju najam dvorane, dužni su sami urediti postav koji im odgovara i odmah nakon korištenja vratiti dvoranu u standardni (zatečeni postav). Korisnici koji ne vrate dvoranu u standardni postav neće više moći koristiti besplatan najam.

Stolovi i stolice u konferencijskoj dvorani ne dopunjavaju se, niti se uklanjaju bez prethodnog odobrenja uprave inkubatora.

**VIII. SALA ZA SASTANKE**

Članak 13.

Klimatizirana sala za sastanke ili edukacije, veličine 55 m2 namijenjena je održavanju poslovnih sastanaka a ima predviđeni kapacitet od 25 mjesta.

Korisnici usluga inkubacije salu za sastanke te vezane dodatne usluge mogu koristiti besplatno do maksimalno 36 puta godišnje.

Salu za sastanke mogu koristiti sve druge zainteresirane pravne i fizičke osobe, uz naplatu sukladno važećem cjeniku.

Standardni postav sale za sastanke uključuje stol, stolice, pristup internetu a usluga uključuje korištenje čajne kuhinje i drugih zajedničkih prostora te parkinga. Najam druge računalne opreme, printanje, kopiranje, skeniranje dokumenata je moguće uz naplatu kao vezane usluge (za korisnike usluga inkubacije besplatno).

Korisnici sale za sastanke dužni su najaviti korištenje najmanje jedan dan unaprijed.

**IX. IZLAZAK KORISNIKA IZ INKUBATORA**

Članak 14.

Trajanje korištenja usluga inkubatora određen je člankom 8. ovog Pravilnika.

Trajanje korištenja usluga inkubatora može biti i kraće, ukoliko se o istom korisnik i inkubator dogovore sporazumno.

Korištenje usluga inkubatora može se uskratiti i prije isteka roka u bilo kojem od sljedećih slučajeva:

1. ukoliko korisnik ne izvršava svoje financijske obveze prema PIP-u,
2. ukoliko se korisnik ne pridržava kućnog reda PIP-a,
3. ukoliko se poslovni prostor koristi protivno namjeni i svrsi prostora.

**X. ZAVRŠNE ODREDBE**

Članak 15.

Svi korisnici poslovnog prostora u PIP-u dužni su iste koristiti sukladno namjeni i svrsi prostora, pažnjom dobrog gospodarstvenika.

Članak 16.

Ovaj Pravilnik stupa na snagu prvog dana od dana objave na oglasnoj ploči Agencije.

PREDSJEDNIK UPRAVNOG VIJEĆA

Goran Šutalo, v.r.

**Dodatak 1:**

**Popis kaznenih djela koja onemogućavaju korištenje usluga PIP-a**

* sudjelovanje u zločinačkoj organizaciji, na temelju članka 328. (zločinačko udruženje) i članka 329. (počinjenje kaznenog djela u sastavu zločinačkog udruženja) iz Kaznenog zakona (Narodne novine, broj 125/2011, 144/2012, 56/2015, 61/2015), članka 333. (udruživanje za počinjenje kaznenih djela), iz Kaznenog zakona (Narodne novine, broj 110/97., 27/98., 50/00., 129/00., 51/01., 111/03., 190/03., 105/04., 84/05., 71/06., 110/07., 152/08., 57/11., 77/11. i 143/12);
* korupciju, na temelju članka 252. (primanje mita u gospodarskom poslovanju), članka 253. (davanje mita u gospodarskom poslovanju), članka 254. (zlouporaba u postupku javne nabave), članka 291. (zlouporaba položaja i ovlasti), članka 292. (nezakonito pogodovanje), članka 293. (primanje mita), članka 294. (davanje mita), članka 295. (trgovanje utjecajem) i članka 296. (davanje mita za trgovanje utjecajem) Kaznenog zakona (Narodne novine, broj 125/2011, 144/2012, 56/2015, 61/2015) i članka 294.a (primanje mita u gospodarskom poslovanju), članka 294.b (davanje mita u gospodarskom poslovanju), članka 337. (zlouporaba položaja i ovlasti), članka 338. (zlouporaba obavljanja dužnosti državne vlasti), članka 343. (protuzakonito posredovanje), članka 347. (primanje mita) i članka 348. (davanje mita) iz Kaznenog zakona (Narodne novine, broj 110/97., 27/98., 50/00., 129/00., 51/01., 111/03., 190/03., 105/04., 84/05., 71/06., 110/07., 152/08., 57/11., 77/11. i 143/12);
* prijevaru, na temelju članka 236. (prijevara), članka 247. (prijevara u gospodarskom poslovanju), članka 256. (utaja poreza ili carine) i članka 258. (subvencijska prijevara) Kaznenog zakona (Narodne novine, broj 125/2011, 144/2012, 56/2015, 61/2015) i članka 224. (prijevara), članka 293. (prijevara u gospodarskom poslovanju) i članka 286. (utaja poreza i drugih davanja) iz Kaznenog zakona (Narodne novine, broj 110/97., 27/98., 50/00., 129/00., 51/01., 111/03., 190/03., 105/04., 84/05., 71/06., 110/07., 152/08., 57/11., 77/11. i 143/12);
* terorizam ili kaznena djela povezana s terorističkim aktivnostima, na temelju članka 97. (terorizam), članka 99. (javno poticanje na terorizam), članka 100. (novačenje za terorizam), članka 101. (obuka za terorizam) i članka 102. (terorističko udruženje) Kaznenog zakona (Narodne novine, broj 125/2011, 144/2012, 56/2015, 61/2015) i članka 169. (terorizam), članka 169.a (javno poticanje na terorizam) i članka 169.b (novačenje i obuka za terorizam) iz Kaznenog zakona (Narodne novine, broj 110/97., 27/98., 50/00., 129/00., 51/01., 111/03., 190/03., 105/04., 84/05., 71/06., 110/07., 152/08., 57/11., 77/11. i 143/12);
* pranje novca ili financiranje terorizma, na temelju članka 98. (financiranje terorizma) i članka 265. (pranje novca) Kaznenog zakona (Narodne novine, broj 125/2011, 144/2012, 56/2015, 61/2015) i članka 279. (pranje novca) iz Kaznenog zakona (Narodne novine, broj 110/97., 27/98., 50/00., 129/00., 51/01., 111/03., 190/03., 105/04., 84/05., 71/06., 110/07., 152/08., 57/11., 77/11. i 143/12.);
* dječji rad ili druge oblike trgovanja ljudima, na temelju članka 106. (trgovanje ljudima) Kaznenog zakona (Narodne novine, broj 125/2011, 144/2012, 56/2015, 61/2015) i članka 175. (trgovanje ljudima i ropstvo) iz Kaznenog zakona (Narodne novine, broj 110/97., 27/98., 50/00., 129/00., 51/01., 111/03., 190/03., 105/04., 84/05., 71/06., 110/07., 152/08., 57/11., 77/11. i 143/12)